钦定古今图书集成/方舆汇编/职方典/第1169卷 > 《题白兆山诗后》黄庭坚
## 钦定古今图书集成/方舆汇编/职方典/第1169卷 > 《题白兆山诗后》黄庭坚

余闻士大夫尝劝白兆山僧重素，即岩下作桃花庵。
素云：“桃花庵不难作，但恨无李白耳。”今彦顾乃欲砻
岩石刻李白诗，并欲结草其旁，以待冠盖之游者，众
不可。盖安知世遂无李白邪？为我多谢素师，今无白
兆，尚不废椎鼓升堂，岂可臆计世无李白，而专事一
白耶？素若有语，可并刻之。彦顾，安陆李慥也。元祐三
年十二月己卯记。